Assassin's Creed III: Liberation

Assassin's Creed III: Liberation (בתרגום לעברית: "אמונת המתנקש 3: שחרור", נקרא ביפן Assassin's Creed III: Lady Liberty, "אמונת המתנקש 3: גבירת החירות") הוא משחק פעולה-הרפתקאות שפותח בידי חברת יוביסופט סופיה והופץ בידי יוביסופט. המשחק לוקח חלק בסדרת משחקי Assassin's Creed והוא משחק ספין-אוף למשחק "Assassin's Creed III". המשחק יצא לראשונה ל-PlayStation Vita ב-30 באוקטובר 2012. עלילת הסיפור עוקבת אחרי נרטיב היסוד של זיכיון משחקי Assassin's Creed ומתרחשת בהיסטוריה בדיונית, שבה יריבות מתמשכת בין שתי חברות סודיות - מסדר המתנקשים ומסדר טמפלרים - מציבה אותן בפני שתי אידאולוגיות שונות ומנוגדות. הסיפור מתרחש בלואיזיאנה הצרפתית של סוף המאה ה-18 בין השנים 1765 ל-1777 ועוקב אחר מתנקשת צרפתית בשם אוולין דה גראנדפרה - הפרוטגוניסטית הנשית הראשונה של הסדרה, שנלחמת בנסיונותיהם של הטמפלרים להשיג שליטה על ניו אורלינס בסיומה של מלחמת הצרפתים והאינדיאנים. המשחק מתרחש בעולם פתוח ומוצג מנקודת מבט של גוף שלישי, עם דגש על יכולות הקרב, התגנבות ואמנות הפארקור של אוולין כדי להשלים משימות ולחקור את סביבתה. ההוצאה המקורית של המשחק זכתה לביקורות מעורבות בידי המבקרים, אשר שיבחו את התפאורה ואת הפרוטגוניסטית הנשית, אך מתחו ביקורת על ההתפתחות העלילתית ועל אספקטים שונים של המשחקיות בהרגשתם שהמשחק מוגבל בעקבות היותו משחק ספין-אוף. גרסה משודרגת של המשחק הושקה בינואר 2014 לקונסולות המשחקים PlayStation 3, ‏Xbox 360 ולמערכת ההפעלה Microsoft Windows בחנויות הקמעונאות PlayStation Network, ‏Xbox Live Arcade וסטים, בהתאמה. בהמשך, יצאה גרסה בהפרדה גבוהה כחלק מבאנדל עם הגרסה בהפרדה גבוהה של "Assassin's Creed III" לקונסולות PlayStation 4, ‏Xbox One ו-Nintendo Switch. ערך מורחב – Assassin's Creed (סדרת משחקים)#משחקיות המשחק "Assassin's Creed III: Liberation" שומר על סימני ההיכר הידועים של העולם הפתוח ושל המשחקיות מסדרת המשחקים, בו בעת שהוא משתמש במסך המגע הקדמי והאחורי של הקונסולה הניידת PlayStation Vita, כמו גם במצלמות ובגירוסקופ של הקונסולה. דמות השחקן, אוולין דה גראנדפרה, נשלטת באופן דומה למתנקשים הפרוטגוניסטים הקודמים בסדרה, והיא מסוגלת לרוץ בחופשיות, להתחבא באמצע קהל אנשים ולהילחם ביריבים באמצעות מערכת קרבות מבוססת-התנגדות. מכיוון שהמשחק משתמש באותו מנוע משחק כמו ב-"Assassin's Creed III", נעשה שימוש חוזר במרבית האנימציות של אותו משחק. אולם, לאוולין יש עדיין אנימציות ייחודיות לה כמו החזקת נשק בשתי ידיה, כמו קנה נשיפה ליריקת חצים, חרבות, סכיני הטלה, אקדחים ולהבים נסתרים. מכניקת משחקיות שייחודית למשחק כוללת יכולת הריגה בשרשרת, מה שמאפשר לאוולין להרוג מספר אויבים בו זמנית; מערכת מסחר, שבה אוולין מפקחת על מערכת המסחר של אביה על ידי רכישת סחורות ומכירתן לערים אחרות ושליחתן באמצעות אוניות; והאפשרות להחליף בין שלוש האישויות הייחודיות של אוולין, כאשר כל אחת מהן כוללת יתרונות וחסרונות משלה. כך למשל, אישיות המתנקשת פועלת היטב בשעת קרב, אך ניתנת לזיהוי מהיר בידי אויבים; אישיות השפחה יכולה לסחוב תיבות כדי לעבור דרך אויבים חשדנים, אך יש לה גישה למעט מאוד נשקים; ואישיות הליידי יכולה להקסים או לשחד שומרים כדי לקבל גישה למקומות מוגבלים והיא ניתנת לזיהוי בצורה איטית יותר מהאישויות האחרות, אך אינה יכולה לרוץ בחופשיות. מרכיב המולטיפלייר במשחק, שבלעדי רק לגרסת הקונסולה הניידת של PlayStation Vita, מאפשרת לשחקנים להציב דמויות על המפה כדי ללכוד בסיסים ולאסוף מצרכים, בין היתר. מצב זה שונה ממצב המולטיפלייר בשאר משחקי הסדרה, שבו השחקנים מתנקשים זה בזה לצורך הספורט שבדבר. כמו המשחק "Assassin's Creed III", גם משחק זה מתרחש באמריקה הקולוניאלית מהמאה ה-18, אולם בעוד הקודם התרכז בשלוש עשרה המושבות תחת הכיבוש הבריטי, משחק זה מתרכז בקולוניה הצרפתית לואיזיאנה במהלך כיבושה בידי ספרד בסופה של מלחמת הצרפתים והאינדיאנים. הסיפור עוקב אחר חייה של המתנקשת האפריקנית-צרפתית אוולין דה גראנדפרה, הפרוטגוניסטית הנשית הראשונה בסדרת המשחקים. היא נולדה לאב צרפתי אמיד ולאם שהייתה שפחה אפריקנית, וחיה חיי מותרות באליטה הגבוהה של ניו אורלינס. אולם, למרות התנאים בה גדלה, היא הקדישה את חייה בחשאי לשחרורם של עבדים, כמו גם לחיסול הנוכחות הטמפלרית בעיר. סיפורה של אוולין במשחק מקיף כ-12 שנים מחייה - משנת 1765 ועד 1777 - ומתרחש במקביל לאירועי "Assassin's Creed III". מרבית המשחק מתרחש בניו אורלינס ובאזורי הביצה הסובבת את הנהרות, אם כי קיימים גם אזורים שקשורים למלחמת שבע השנים ולמלחמת העצמאות. המשחק "Liberation" משלב מספר אלמנטים מההיסטוריה של ארצות הברית לתוך עלילתו, ונגע בנושאים כמו דמותו הבדיונית של המולאטי הרב-גזעי, חוקים נגד יחסי זוגיות בין-גזעיים בארצות הברית, תנועת החזרה לאפריקה וכן השכלה בתקופת העבדות בארצות הברית. בדומה למשחקים אחרים בסדרה, המשחק כולל מספר דמויות היסטוריות, כמו למשל ז'אן-ז'אק בלז ד'אבדי, אנטוניו דה אולואה, פרנסואה מקנדל וז'ילבר אנטואן דה סן מקסן. בזמנים המודרניים, חברה בת של תאגיד אבסטרגו בשם "אבסטרגו אנטרטיינמנט" מוציאה את המוצר הראשון והגדול שלה - "Liberation", משחק וידאו שעוסק בחייה של המתנקשת אוולין דה גראנדפרה. קבוצת ההאקינג ארודיטו יוצרת קשר עם השחקן במהלך זמן המשחק שלו, ומגלה לו שהמשחק עבר צנזורה נרחבת בכל הנוגע למלחמת המתנקשים בטמפלרים. הקבוצה מציעה לשחקן לעזור לו לגלות את האמת. השחקן מתחיל לחוות את חייה של אוולין בשנת 1756, כשהיא פועלת בניו אורלינס מתוך אחוזת משפחתה, בה היא מתגוררת עם אביה פיליפ אוליביה דה גראנדפרה ואמה החורגת מדליין דילייל. העיר עוברת שינוי במאזן הכוחות כתוצאה מהעברת השלטון בין צרפת לספרד בסופה של מלחמת הצרפתים והאינדיאנים, ואוולין חושפת מזימה של הטמפלר רפאל חואקין דה פרר להשתלט על לואיזיאנה. כדי למנוע זאת, היא מתנקשת בשני אנשים שעוזרים לטמפלר בתוכניותיו - המושל הצרפתי ז'אן-ז'אק בלז ד'אבדי והמתנקש לשעבר בטיסט, שהתחזה למנטור המת שלו פרנסואה מקנדל. בשנת 1768, המנטור של אוולין - אגאטה - פוקד עליה להתנקש באנטוניו דה אולואה, המושל הספרדי החדש של לואיזיאנה וכן טמפלר שכפה חוקי סחר נוקשים ולמעשה החל בסחר חשאי של עבדים ואיפשר לבכירים צרפתים להמשיך ולפעול בעיר. כשאולואה מנסה לברוח מהעיר במהלך מרד שמתרחש נגד משטרו, אוולין תוקפת אותו אך חסה על חייו לאחר שגילתה שהעבדים שנשלחו אל מחוץ לעיר היו מיועדים לאתר חפירה טמפלרי בצ'יצ'ן איצה. כנגד הוראותיו של אגאטה, אוולין עושה את דרכה לצ'יצ'ן איצה בתחפושת, ונתקלת באמה ג'ין, שנעלמה במסתוריות בשנות ילדותה של אוולין. היא מוצאת גם את דה פרר, ומגלה שהוא קיבל הוראה מהממונה עליו - שידוע רק בכינוי "איש החברה" - להשתמש בעבדים כדי למצוא מקדש עתיק שנבנה בידי הציוויליזציה הראשונה. אוולין נכנסת למקדש, משיגה את חציו הראשון של ממצא ארכאולוגי שידוע בשם "דיסק הנבואה" והורגת את דה פרר. ג'ין חוששת שאגאטה שלח את אוולין כדי להרוג אותה בגלל שגנבה ממצא מהמתנקשים (תליון אותו העניקה לאוולין), ומזהירה את בתה שלא לתת את הדיסק לאגאטה. בשנת 1771 ולאחר שובה של אוולין לניו אורלינס, חברה המתנקש ג'רלד בלאנק מגלה לה על טמפלר בשם דייגו וסקז שמנסה להשתלט על אזורי הביצות של לואיזיאנה. אוולין מגלה שאגאטה נמצא בסכנה, ויוצאת להזהירו ולהגן עליו. כשנה לאחר מכן, היא שבה לצ'יצ'ן איצה בחזרה לג'ין וסולחת לה על שנטשה אותה בילדותה. ג'ין עוזרת לה למצוא את חציו השני של דיסק הנבואה ונשארת מאחור כדי להגן על האזור מפני תקיפות נוספות של הטמפלרים. בשנת 1776, אוולין חוזרת לניו אורלינס ומקדישה את זמנה לשחרור עבדים. כשמדליין מגלה על פועלה של בתה החורגת, היא מבקשת ממנה לעזור לעבד לשעבר בשם ג'ורג' דייווידסון להימלט לצפון כדי שיוכל להצטרף אל הצבא הקונטיננטלי. בזמן זה, אוולין מתנקשת בחייו של וסקז, אך מבינה שהוא אינו "איש החברה" כמו שחשבה, וכן אביה פיליפ נעשה חולה באופן מסתורי ומת. בשנת 1777, ג'רלד מודיע לאוולין שקצין לויאליסט פועל באזורי הספר של ניו יורק, וייתכן שיידע מיהו אותו "איש החברה". בעזרתו של המתנקש קונור, אוולין הורגת את הקצין, שמתגלה כדייווידסון ואומר לה לפני מותו שאיש החברה "היה בחצר האחורית שלה כל אותה עת". אוולין מסיקה מכך שמדליין היא איש החברה והיא אחראית גם להיעלמותה של ג'ין וגם למות אביה. היא חוזרת לניו אורלינס כדי להתעמת איתה, ומבינה ממדליין שהיא טופחה מילדותה כדי להפוך לטמפלרית, ושחיסולו של אגאטה יהיה המבחן האחרון שלה. אוולין יוצאת להזהיר את אגאטה, אך הוא מאמין שהיא הצטרפה לטמפלרים ותוקף אותה לפני שהוא מתאבד בגלל כישלונו בתפקיד המנטור שלה. אוולין פוגשת את מדליין בקתדרלת סן לואי כדי לעבור חניכה למסדר הטמפלרים, ונותנת לה את דיסק הנבואה. אולם, מדליין אינה מצליחה לגרום לו לפעול ומסיקה מכך שחסר בו חלק. אוולין חושפת בפניה את כוונותיה האמיתיות, והורגת את מדליין ואת שאר הטמפלרים שנוכחים במקום. היא מחברת את התליון שלה לדיסק הנבואה, מה שמפעיל הקלטה הולוגרפית שחושפת שחוה נבחרה כדי להוביל מרד של בני האדם נגד הציוויליזציה הראשונה. המשחק "Assassin's Creed III: Liberation" יצא במארז באנדל של PlayStation Vita ב-30 באוקטובר 2012, באותו יום בו יצא המשחק "Assassin's Creed III". ביפן, המשחק יצא תחת השם "Assassin's Creed III: Lady Liberty" ("אמונת המתנקש 3: גבירת החירות") ב-10 בספטמבר 2013 הוכרז שהמשחק ישוחרר מחדש כ-"Assassin's Creed III: Liberation HD" לקונסולות המשחקים פלייסטיישן 3, Xbox 360 ולמערכת ההפעלה Windows דרך החנויות המקוונות PlayStation Network, ‏Xbox Live Arcade וסטים, בהתאמה. הגרסה החדשה כוללת גרפיקה שקרובה יותר לזו של "Assassin's Creed III", ובנוסף לסאונד משופר, מערכת בינה מלאכותית ואנימציות פנים של הדמויות. מספר משימות חדשות נוספו, בעוד שהמשימות הספציפיות שדרשו פלט ממסך המגע של קונסולת Vita הוסרו, כמו גם מצב המולטיפלייר. גרסת הפלייסטיישן 3 יצאה ב-14 בינואר 2014 באמריקה הצפונית ויום למחרת באירופה יחד עם גרסאות Windows ו-Xbox 360. ב-13 בספטמבר 2018 הוכרז כי גרסה בהפרדה גבוהה בשם "Assassin's Creed III Remastered" תצא בכרטיס העונתי למשחק "Assassin's Creed Odyssey", והיא תכלול את כל חבילות התוכן להורדה שהוכרזו עד כה למשחק, בנוסף לגרסה משופרת למשחק "Liberation" הכוללת שדרוגים ויזואליים הודות למנוע המשחק החדש של החברה ומכניקת משחקיות משופרת. גרסה זו יצאה לפלייסטיישן 4, Xbox One ו-Windows במרץ 2019, ולנינטנדו סוויץ' במאי 2019. ב-11 ביוני 2022, המשחק "Assassin's Creed III: Liberation HD" הוסר מרכישה בחנות סטים, ונודע שכל חבילות התוכן להורדה לא יהיו זמינים יותר אחרי 1 בספטמבר 2022. רכישת המשחק "Assassin's Creed III" לפלייסטיישן 3 איפשרה לשחקנים לקשר את המשחק יחד עם "Liberation" בקונסולת הפלייסטיישן ויטה כדי לפתוח בונוסים בלעדיים בתוך המשחק, בין היתר משימה בלעדית שמסופרת מנקודת מבטו של קונור קנוויי, הפרוטגוניסט של "Assassin's Creed III", סקין לדמות מולטיפלייר, גרזן הטומהוק של קונור, וכן שדרוג לקיבולת הנשק. כמו כן נכללה חבילת תוכן פרסומית להורדה שנקראה "Mysteries of the Bayou" ("מסתורי אזור הביצות"), שנכללה בהזמנה המוקדמת של המשחק לאזורים התומכים בשיטת PAL. היא כללה כלי נשק בלעדי, כובע ציד מעור תנין, סקין לדמות מולטיפלייר ושדרוג לקיבולת חצי הרעל. כל חבילות התוכן להורדה היו זמינות בגרסאות Liberation HD ו-Liberation Remastered, למעט הסקינים למולטיפלייר, מאחר שמצב משחק זה הוסר. פסקול המשחק הולחן בידי ויניפרד פיליפס, ושוחרר באותו יום בו יצא המשחק ב-30 באוקטובר 2012. יחד עם מפיקת הפסקול וויני וולדרון, ויניפרד פיליפס זכתה במספר פרסים על הפרויקט, ביניהם Global Music Award על מצוינות מוזיקלית, פרסי המוזיקה במדיה של הוליווד לשנת 2012, Game Audio Network Guild Awards לשיר הווקאלי הטוב ביותר, GameFocus Award למוזיקה הטובה ביותר לשנת 2012, כמו גם מועמדויות בטקסי פרסים כמו GameZone Awards, הטובים ביותר של IGN והטובים ביותר של שנת 2012 מערוץ G4. המוזיקה של פסקול המשחק התקבלה בביקורות חיוביות ממבקרי מוזיקה ומבקרי משחקים כאחד. בביקורתו על המשחק, רוברט וורקמן מ-Gamezone קרא לאלבום "נפלא" ואוון נרסיסי ממגזין Kotaku קרא לו "הצלחה חמקנית" ושמדובר במוזיקה "סוחפת ורדופה". ג'ן בוסייר ממגזין VideoGameWriters ציינה ש"ללא כל ספק, פסקול המשחק הטוב ביותר שהסדרה ראתה עד כה". ביקורות ראשוניות למשחק היו מעורבות. מגזין Metacritic העניק לגרסת הויטה של המשחק ממוצע משוקלל של 70 מתוך 100 בהתבסס על 71 ביקורות. שון מקיניס ממגזין GameSpot העניק למשחק ציון 6.5 מתוך 10, ושיבח את הפרוטגוניסטית לה קרא "אישה שנולדה מרומן בין אב עשיר ואם שפחה, אחת שהתגברה על הנסיבות המפוקפקות של משפחתה ומצאה חיים חדשים באחוות המתנקשים". מקיניס העיר גם לגבי התפאורה, באומרו שמדובר ב"גרסה מבריקה של ניו אורלינס מהמאה ה-18, כזו שמשקפת את התרבותיות הרבגונית שנוצרה כתוצאה מקיומו רב השנים של נמל סחר צרפתי", אך גם מתח ביקורת על כך שהמשחק "מבזבז את רעיונותיו הייחודיים ומנצל מעט את היתרון הנוסחאתי של הנרטיב", וכי "העלילה היא לרוב חסרת כיוון ומועברת בחופזה". גרג מילר מ-IGN העניק למשחק ציון 7.2 מתוך 10 וציין ש"המהלכים והחיסולים שמצפים להם נמצאים כאן, אך הסיפור מובנה בצורה שאפשר להיכנס אליו במהירות ובאותה מידה גם לצאת - מה שמפחית מההתלהבות של לשחק לכל אורכו". באפריל 2020, מגזין Game Informer דירג את המשחק במקום ה-13 והנמוך ביותר בכל סדרת המשחקים עד כה. Assassin's Creed III Remastered באתר הרשמי של יוביסופט מידע על האלבום Assassin's Creed III: Liberation באתר MusicBrainz "Assassin's Creed III: Liberation", במסד הנתונים הקולנועיים IMDb (באנגלית) Assassin's Creed III: Liberation, באתר PCGamingWiki (באנגלית) Assassin's Creed III: Liberation בפרויקט פאנדום של סדרת משחקי Assassin's Creed ביקורת המשחק: AC III: Liberation, אתר משחקים ויגיימס, (בעברית) Assassin's Creed III: Liberation Has a Slightly Different Name in Japan, Kotaku.com, June 25th 2012 Assassin-Templar War בפרויקט פאנדום של סדרת משחקי Assassin's Creed Assassin's Creed: Why Assassins & Templars Hate Each Other, Caitlin Grieve, September 24th 2020 The Templars and the Assassins - The Militia of Heaven, James Wasserman, Destiny Books Assassin's Creed: 10 Things You Didn't Know About The Templars, Rhett Roxi, February 16th 2021 Assassin's Creed 3: Liberation confirmed for Vita, launches October 30, Jordan Mallory, June 4th 2012 Assassin's Creed Liberation HD confirmed for 2014 release, Tom Phillips, September 10th 2013 Assassin's Creed Odyssey season pass includes multi-episode 'arcs' and Assassin's Creed 3, Andy Chalk, September 13th 2018 Assassin's Creed 3: Liberation soundtrack review — Artastic Gaming, Jennifer Bosier, October 30th 2012 GSoundtracks — Review: Assassin's Creed — Liberation, Oliver Ittensohn, October 30th 2012 MundoBSO — Banda sonora — Assassin's Creed III: Liberation, Conrado Xalabarder, October 30th 2012 Assassin's Creed III: Liberation by Winifred Phillips (Review), christian Loescher, November 4th 2012 Winifred Phillips Official Website Music Awards — Hollywood Music in Media Awards, November 17th 2012 GameZone's Game of the Year 2012 Nominations, Gamezone.com, December 6th 2012 Best PS Vita Sound — Best of 2012, IGN, Decmber 5th 2012 X-Play's Best of 2012 Awards Results - 2012 Game of the Year and More! - G4tv.com, December 5th 2012 Review: Assassin's Creed III: Liberation is a satisfying side story, with some minor hiccups, Robert Workman, October 31st 2012 The Assassin's Creed III: Liberation Soundtrack Is A Stealthy Success, Evan Narcisse, November 5th 2012 Assassin's Creed 3: Liberation review, Jen Bosier, November 7th 2012 Assassin's Creed III: Liberation for PlayStation Vita Reviews, Metacritic Assassin's Creed Liberation HD for PC Reviews, Metacritic Assassin's Creed Liberation HD for PlayStation 3 Reviews, Metacritic Assassin's Creed Liberation HD for Xbox 360 Reviews, Metacritic Assassin's Creed 3: Liberation Review, Jake Gaskill, November 14th 2012 Assassin's Creed III Liberation The Brotherhood Finds A Home On Handheld, Joe Juba, October 30th 2012 Assassin's Creed III: Liberation Review, Greg Miller, IGN, October 30th 2012 Assassin's Creed III: Liberation Review, Shaun McInnis, October 31st 2012 Ranking The Entire Assassin's Creed Series, Joe Juba, April 29th 2020